Ekkert hefur spurst til Johns Snorra og samferðamanna hans á K2 í einn og hálfan sólarhring. Leit pakistanska hersins bar ekki árangur í morgun, en til greina kemur að halda henni áfram með herflugvélum.
Fjallið er næsthæsta fjall í heimi og er oft kallað villta fjallið því mjög erfitt þykir að klífa það. John Snorri kleif fjallið að sumarlagi árið 2017 og freistar þess nú að ná á toppinn að vetri til.
Síðast sást til Johns Snorra, Pablo Mohr og Ali Sadpara um klukkan fimm að morgni í gær. Samkvæmt ferðaáætlun hefðu þeir átt að vera á toppi fjallsins klukkan sjö að morgni að íslenskum tíma í gær. Áætlað var að ferðin niður í búðir tvö myndi taka um fimm til sex klukkutíma en ekkert hefur spurst til þeirra.
Hópurinn lagði af stað á tindinn á fimmtudagskvöld en fyrr um daginn ræddi John við Andra Frey Viðarsson í síðdegisútvarpinu á Rás 2.
Við erum alveg heilir. Svolítið þreyttir. Þetta var langur dagur í dag. Við náttúrulega sofum ekkert. Við bara slöppum aðeins af og reynum að borða eins og við getum og hvíla okkur í þessa tvo þrjá tíma. Þetta er gríðarlega erfitt og tekur gríðarlega mikið á.
Sagði John Snorri fyrir tveimur dögum. Gestur Pétursson, vinur hans, segir að til greina komi að beita gervihnöttum og herflugvélum við leitina.
Við höfum ekki heyrt neitt frá hópnum en við erum í góðu sambandi við aðila sem eru á staðnum. Bæði í grunnbúðum og svo aðila á vegum utanríkisþjónustunnar.
Kvikmyndagerðamaðurinn Kári Schram fylgdi John Snorra hluta leiðarinnar sumarið 2017 þegar hann komst á toppinn. Kári þekkir aðstæður því vel.
Þú vilt vera snöggur þarna í gegn, bæði upp og niður, út af því að það er svo mikil hætta á falli á íshröngli úr þessum ískletti sem hangir þarna yfir þeim. Þetta er hálfgerð trekt þarna í gegn og þeir töluðu alltaf um að þarna viltu ekki stoppa.
Kári segir förina 2017 hafa sýnt að John hafi það sem þurfi til til að komast á toppinn.
Hann var öruggur og líka passasamur. Það voru engin læti og þess vegna leið manni alltaf OK í sínu hjarta að þetta myndi fara allt vel því hann var ekkert að ana eða gana út í neitt. Þannig ég er eiginlega að vona að hann sé þarna í Camp fjögur og þeir hafi ekki komist út og því sé enginn búinn að sjá þá ennþá þótt þyrlan hafi farið þarna upp. En þeir töluðu líka um það að þú vilt ekkert stoppa of lengi þar heldur. Þú vilt hvíla þig en þú vilt líka fara af stað fljótlega niður líka. Það er hætta þarna í hverju fótmáli.
Leit pakistanska hersins að John Snorra Sigurjónssyni og samferðamönnum hans á K2 bar ekki árangur í morgun. Til greina kemur að beita herflugvélum við leitina. Kvikmyndagerðamaður sem fylgdi John Snorra hluta leiðarinnar árið 2017, segir hættu í hverju fótmáli.